Dorette is Norma se plaasvervangerDorette Badenhorst. Foto: Netball South Africa se Facebookblad. Daar is ’n splinternuwe afrigter aan die stuur van die Protea-netbalspan. Netbal Suid-Afrika het gister aangekondig dat Dorette Badenhorst die leisels by Norma Plummer sal oorneem. Sy sal deur Dumisani Chauke bygestaan word. Plummer, een van wêreldnetbal se bloubloed-vroue, het ná die afloop van die Wêreldbeker-netbaltoernooi in Liverpool die Suid-Afrikaanse span vaarwel geroep. Onder haar bekwame toesig het die Proteas in die vierde plek in dié internasionale skouspel klaargemaak; Karla Pretorius is as die speler van die toernooi aangewys en die span het vir Australië en Engeland góéd skrikgemaak. Badenhorst was deel van Plummer se bestuurspan in Liverpool. Chauke die Tshwane Universiteit van Tegnologie se netbalspan afgerig terwyl sy ook in beheer van die Suid-Afrikaanse span by die vorige Statebondspele in Australië was. Die Proteas het toe vyfde in toernooi geëindig. Daar is gister ook aangekondig dat Bongiwe Msomi as kaptein sal aanbly, met Pretorius haar adjudant. Eerste op Badenhorst se prioriteitslys is om die span weer op ’n gereedheidsgrondslag vir die komende Afrikabeker-toernooi later vandeesmaand in Kaapstad te kry. Daarna sal die Suid-Afrikaners in November gasheer vir ’n toetsreeks teen Engeland speel. “Dit is ’n ongelooflike voorreg, eer én verantwoordelikheid om die Spar Proteas af te rig. Ek wil graag Netbal Suid-Afrika bedank vir hul ondersteuning en die geleentheid om ’n verskil in elke speler se lewe te maak,” het Badenhorst gesê. “Ek sien daarna uit om saam met my afrigterspan te werk en Suid-Afrika trots op die Spar Proteas te maak. Ons wil graag op Norma se uitstekende grondslag voortbou en van Suid-Afrika ’n krag in wêreldnetbal te maak.”